Alakh Pandey อดีตเด็กยากจน สู่ติวเตอร์หมื่นล้าน ของอินเดีย
เรื่องราวของเขามีที่มาอย่างไร  ทำไมเขาถึงมีฐานแฟนคลับเป็นเด็กวัยรุ่นชาวอินเดีย ? ลงทุนแมนจะเล่าให้ฟัง
1 ส.ค. 2565

Alakh Pandey อดีตเด็กยากจน สู่ติวเตอร์หมื่นล้าน ของอินเดีย /โดย ลงทุนแมน
สตาร์ตอัปเกี่ยวกับธุรกิจการศึกษาในประเทศอินเดียตัวล่าสุด ถูกประเมินมูลค่าธุรกิจให้เป็นยูนิคอร์น 
หรือมีมูลค่าเกินกว่า 37,000 ล้านบาท ตั้งแต่การระดมทุนรอบแรก
ผู้ก่อตั้งชื่อคุณ Alakh Pandey ซึ่งเป็นอดีตเด็กยากจน ผันตัวมาเป็นติวเตอร์หมื่นล้านบาท
เรื่องราวของเขามีที่มาอย่างไร 
ทำไมเขาถึงมีฐานแฟนคลับเป็นเด็กวัยรุ่นชาวอินเดีย ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คุณ Alakh Pandey เกิดในวันที่ 2 ต.ค. 1991 ที่รัฐอุตตรประเทศ ทางตอนเหนือของอินเดีย
โดยเขาเกิดมาในครอบครัวชนชั้นแรงงานในอินเดีย วัยเด็กของเขาจึงไม่ได้สวยหรูเท่าไรนัก
ในช่วงที่เขาศึกษาอยู่ในระดับชั้น ป.6 พ่อของเขาต้องขายบ้านทิ้ง เนื่องจากมีฐานะทางการเงินที่ขัดสน ทำให้ครอบครัวของเขา ต้องย้ายไปอาศัยอยู่ในชุมชนแออัด ที่มีภาวะความเป็นอยู่ที่แย่ยิ่งขึ้นไปกว่าเดิม
แต่คุณ Alakh Pandey ก็ไม่ยอมแพ้ต่อโชคชะตา และก็ได้เริ่มรับจ้างเป็นครูสอนพิเศษ ให้กับเด็กกลุ่มเล็ก ๆ แถวบ้าน เพื่อช่วยแบ่งเบาภาระค่าใช้จ่ายที่บ้าน อย่างสุดความสามารถ และได้ยึดอาชีพครูสอนพิเศษตั้งแต่นั้นเป็นต้นมา
สิ่งนี้เองที่ทำให้เขาเริ่มมีความฝัน อยากจะเป็นครูสอนวิชาฟิสิกส์ ที่มีชื่อเสียงมากที่สุดของอินเดีย และตั้งเป้าหมายที่จะสอบเข้าเรียนต่อในคณะวิศวกรรมศาสตร์ให้ได้
ด้วยความที่ครอบครัวของเขาไม่มีเงินมากนัก ทำให้เขาต้องมุ่งมั่นที่จะหาความรู้ เพื่อสอบเข้ามหาวิทยาลัยด้วยตัวเอง
โดยที่ไม่ได้สมัครเรียนพิเศษกับโรงเรียนกวดวิชาเหมือนคนทั่วไป
ซึ่งความพยายามของเขาก็บรรลุผล เพราะคุณ Alakh Pandey สอบเข้าคณะวิศวกรรมศาสตร์ ที่ Harcourt Butler Technical University ซึ่งเป็นสถาบันการศึกษาที่มีชื่อเสียงในอินเดียได้สำเร็จในปี 2011
ดูเหมือนนี่จะเป็นบันไดแห่งความสำเร็จขั้นแรก ที่เขาสามารถก้าวข้ามไปได้ 
แต่ชีวิตมนุษย์เราจำเป็นต้องขึ้นบันไดอีกหลายขั้น เพื่อพิชิตเป้าหมายสูงสุด
โดยบันไดขั้นต่อไปของคุณ Alakh Pandey 
ก็คือ การเป็นที่รู้จักอย่างกว้างขวางในฐานะติวเตอร์ฟิสิกส์
ในขณะที่เรียนอยู่ในมหาวิทยาลัย เขาก็ได้เปิดช่องยูทูบเป็นของตัวเองในปี 2014 เพื่อเน้นสอนพิเศษเกี่ยวกับวิชาฟิสิกส์ และวิชาเคมี
แต่ในช่วงแรก ช่องของเขาก็ไม่ได้เป็นที่นิยมมากนัก และคลิปส่วนใหญ่จะมีเพียงแม่และพี่สาวของเขา ที่เข้ามากดถูกใจให้เท่านั้น
ด้วยความที่เขามองเห็น ความเหลื่อมล้ำทางการศึกษาของอินเดีย
เขาจึงตัดสินใจลาออกจากมหาวิทยาลัย เพื่อรับจ้างเป็นติวเตอร์อย่างเต็มตัว
โดยเขาเผยแพร่คลิปสอนพิเศษผ่านช่องยูทูบ 
รวมถึงรับจ้างสอนพิเศษ ให้โรงเรียนกวดวิชาแถวบ้านเกิดไปด้วย ซึ่งเขายินดีที่จะรับเงินเดือนเพียง 2,298 บาทเท่านั้น
ภายหลังจากที่เขาได้ลงคลิปสอนพิเศษอย่างสม่ำเสมอ มาตลอด 3 ปี
ช่องของเขาที่ชื่อ Physics Wallah ก็เริ่มเป็นที่รู้จักมากขึ้น 
จนมีผู้ติดตามเกินกว่า 10,000 บัญชี และเขาสามารถหารายได้จากช่องยูทูบได้เป็นครั้งแรก
นั่นจึงทำให้เขาอยากลาออกจากการเป็นติวเตอร์ ที่โรงเรียนกวดวิชาแถวบ้าน 
แล้วทำคลิปลงยูทูบเต็มเวลา แต่กลับถูกคัดค้านจากพ่อของเขา 
เพราะอยากให้เขามีอาชีพที่มีรายได้ประจำควบคู่ไปด้วย
แม้ว่าพ่อของเขาจะไม่เห็นด้วย แต่แม่และพี่สาวของเขา ก็ยังเชื่อมั่นในตัวเขา
นั่นเป็นเหตุผลเดียวที่ทำให้เขามีกำลังใจสู้ต่อไปได้
ในเวลาต่อมา คุณ Alakh Pandey เริ่มมีการนำทักษะจากงานอดิเรกสมัยเรียน 
นั่นก็คือ การเล่นละครเวที มาประยุกต์เข้ากับการสอนพิเศษ ซึ่งเขาก็สามารถทำมันได้อย่างลงตัว
ทำให้ในปี 2018 ช่องยูทูบของเขา กลายเป็นช่องที่ได้รับความนิยมเป็นอันดับต้น ๆ ในอินเดีย
เมื่อเขาเริ่มมีชื่อเสียง เขาก็เริ่มคิดการใหญ่ต่อไป
จริงอยู่ที่ว่าคุณ Alakh Pandey มีความสามารถด้านการสอน แต่เขาก็ไม่เคยมีประสบการณ์ในการทำธุรกิจมาก่อน
ดังนั้นการที่เขาจะก้าวขึ้นบันไดขั้นต่อไปได้ ก็คงต้องหาเพื่อนร่วมทาง มาเติมเต็มในสิ่งที่เขาขาดไป
เขาเลยร่วมมือกับคุณ Prateek Maheshwari ศิษย์เก่าจากมหาวิทยาลัย Indian Institute of Technology 
และเป็นผู้ก่อตั้งธุรกิจเพื่อการศึกษาหลายแห่งในอินเดีย มาร่วมทำธุรกิจสตาร์ตอัปอย่างจริงจัง
โดยทั้งสองคนตั้งปณิธานเอาไว้ว่าจะทำธุรกิจเทคโนโลยีทางการศึกษา “ที่เข้าถึงได้ง่ายที่สุด”
และก็มาถึงจุดเปลี่ยนสำคัญในปี 2020 โดยคุณ Alakh Pandey ตัดสินใจเปิดตัวแอปพลิเคชันด้านการศึกษา ที่พัฒนาขึ้นบนสมาร์ตโฟน ซึ่งเป็นช่วงจังหวะเวลาเดียวกันกับการแพร่ระบาดของโควิด 19 พอดี
วิกฤติโรคระบาดจึงกลายมาเป็นตัวเร่ง ให้นักเรียนในอินเดียทั่วประเทศ กลายเป็นลูกค้าของเขา
โดยแหล่งรายได้ของธุรกิจเขา มาจาก 3 ช่องทางหลัก คือ
- รายได้จากค่าโฆษณาบนยูทูบ
- รายได้จากการรับสมัครสมาชิก เพื่อถามตอบข้อสงสัยกับครูสอนพิเศษ สำหรับเนื้อหาบนยูทูบ
- รายได้จากการขายคอร์สเรียนพิเศษ
และด้วยความมุ่งมั่นที่ต้องการให้การศึกษาเข้าถึงได้ง่าย
เขาจึงตั้งราคาคอร์ส อยู่ที่เพียง 200 ถึง 1,800 บาทเท่านั้น ซึ่งต่ำกว่าคู่แข่งรายอื่น ๆ ที่ตั้งราคาสูงถึง 5,000 บาท หลายเท่าตัว
สิ่งที่น่าสนใจก็คือ ตั้งแต่ที่เขาเริ่มทำธุรกิจสตาร์ตอัปมา เขาไม่เคยประสบกับปัญหาการขาดทุนเลย
เนื่องจากรายได้จากช่องยูทูบที่เขาได้รับนั้น มากเพียงพอที่จะสนับสนุนค่าใช้จ่าย ในการพัฒนาแอปพลิเคชัน
และล่าสุด เมื่อวันที่ 7 มิ.ย. 2022 ที่ผ่านมา Physics Wallah สามารถระดมทุนได้กว่า 3,600 ล้านบาท
แถมยังได้รับการประเมินมูลค่าบริษัทไว้สูงถึง 40,000 ล้านบาท 
ทะลุระดับยูนิคอร์น หรือ 37,000 ล้านบาทไปได้ตั้งแต่การรับเงินระดมทุนเพียงรอบเดียว
ปัจจุบันช่องยูทูบของเขา มีผู้ติดตามกว่า 7.7 ล้านบัญชี 
มียอดการรับชมรวมกันกว่า 1.4 พันล้านครั้งแล้ว
กลายมาเป็นเครื่องจักรผลิตเงินสด ด้วยการสร้างรายได้ประจำจากค่าโฆษณาคั่นระหว่างคลิป
ในขณะที่แอปพลิเคชันบนโทรศัพท์มือถือของเขา มีผู้ใช้งานมากถึง 600,000 รายต่อวัน
เรียกได้ว่าสิ่งที่คุณ Alakh Pandey กำลังทำอยู่นั้น 
มันเป็นการปฏิวัติวงการการศึกษาในอินเดีย
เพราะทำให้เด็กนักเรียนชาวอินเดีย สามารถเข้าถึงการศึกษาได้มากขึ้น ด้วยต้นทุนที่ถูกลง
ทั้งหมดนี้ ก็น่าจะเป็นเหตุผลที่ว่า ทำไมเขาจึงมีฐานแฟนคลับเป็นเด็กวัยรุ่นจำนวนมาก
อาจจะเป็นเพราะว่า คุณ Alakh Pandey เคยขาดโอกาสมาก่อน 
ไอเดียในการก่อตั้งธุรกิจของเขา จึงตั้งต้นมาจาก การยื่นโอกาสให้แก่ผู้อื่นให้มากที่สุด เท่าที่เขาจะทำได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-